Twee vas ná aanval by Tzaneen-stempunt | Maroela Media
Twee vas ná aanval by Tzaneen-stempunt
Twee mense is Woensdagaand in hegtenis geneem ná 'n aanval by 'n stempunt in Tzaneen, Limpopo.
Pansy Tlakula, die voorsitter van die Onafhanklike Verkiesingskommissie (OVK), het Donderdag gesê 'n onbekende aantal mense het, net voordat die stempunt sou sluit, hulself as kiesers voorgedoen. "Hulle het die lokaal betree en die polisiebeampte aan diens aangeval," het Tlakula gesê. "Verkiesingsbeamptes en partyverteenwoordigers is ook aangeval, en verkiesingsmateriaal is beskadig."
Sy het bevestig dat twee skietvoorvalle in KwaZulu-Natal naby stempunte plaasgevind het. "In KwaDukuza is een persoon doodgeskiet en in KwaMashu is nog 'n persoon geskiet en gewond. Die polisie ondersoek die voorvalle."
Volgens Tlakula het die polisie 'n verlate stembus, met 16 spesiale stembriewe daarin, in Springs in die Oos-Rand opgespoor. "Die polisie ondersoek die voorval en het reeds 'n verklaring van die betrokke streek se OVK-bestuurder afgeneem," het sy gesê.
In 'n ander voorval is daar by 'n skool ingebreek waar verkiesingsbokse gestoor was. Die stemme in die bokse was reeds getel en aangemeld.
"Dit is geïsoleerde voorvalle wat ons in 'n baie ernstige lig beskou, en saam met die polisie en partyverteenwoordigers ondersoek," het Tlakula bygevoeg. – SAPA